**Archív Slovenského banského múzea**

Na základe príkazu riaditeľa múzea č. 14/1983 vznikol Archív Slovenského banského múzea, ktorý bol organizačne začlenený do dokumentačného oddelenia. Do archívu prešli archívne dokumenty právnych predchodcov múzea a viaceré osobné fondy. Archív múzea sa 22. apríla 2005 so súhlasom Ministerstva vnútra SR, sekcie verejnej správy, odboru archívov a registratúr stal špecializovaným verejným archívom v zmysle zákona NR SR č. 395/2002 Z. z. o archívoch a registratúrach. V odborných otázkach archívnictva a predarchívnej starostlivosti sa riadi právnymi normami, smernicami, pokynmi a metodikou odboru archívov Ministerstva vnútra SR, ktorý štátny odborný dozor nad správou registratúry a archívom Slovenského banského múzea vykonáva prostredníctvom Štátneho archívu v Banskej Bystrici, pobočky Banská Štiavnica.

V rámci organizačnej štruktúry múzea je archív a registratúrne stredisko začlenené do Dokumentačného centra. Hlavným poslaním archívu je všestranná starostlivosť o archívne dokumenty, ich odborné spracúvanie a sprístupňovanie na vedecké, študijné a prevádzkové ciele.

Vzhľadom na osobitné postavenie, význam a históriu múzea sú archívne fondy múzea špecifické, a rozmanité. Archív ochraňuje jedinečné pramene k dejinám múzejníctva, baníctva, hutníctva na Slovensku, k histórii hospodárskeho a kultúrneho života mesta a osobné fondy významných osobností z oblasti vedy, spoločenského a kultúrneho života v Banskej Štiavnici.

Fondy sú bohatým zdrojom informácií pre dejiny múzejníctva v Banskej Štiavnici. V rámci rozvoja archívu múzea je dôležité pokračovať v akvizičnej činnosti, a to predovšetkým na získavanie osobných dokumentov viacerých významných osobností, ktoré sa zaslúžili o rozvoj baníctva, geológie, hutníctva, baníckeho školstva na Slovensku a tiež o rozvoj samotnej Banskej Štiavnice, čím by Slovenské banské múzeum prispelo k zachovaniu a sprístupneniu archívnych dokumentov a informácií pre ďalšie generácie.

**Archívne fondy v Archíve Slovenského banského múzea v Banskej Štiavnici**

**Spracované a sprístupnené fondy:**

*Mestské múzeum* (MsM)

Mestské múzeum vzniklo v roku 1900. Sídlilo na Starom zámku. Múzeum bolo vo vlastníctve mesta a kustód múzea spravoval aj mestský archív. Mestské múzeum prešlo mnohými zmenami. Najväčšia nastala v roku 1954, kedy sa oddelila agenda múzea od agendy archívu mesta, čím sa zmenila aj jeho organizačná štruktúra. Zo správy mesta prešlo pod správu ONV v Banskej Štiavnici. Jeho právnym nástupcom sa stalo Vlastivedné múzeum.

Fond obsahuje úradné knihy, registratúrne pomôcky a spisový materiál pochádzajúci z činnosti Mestského múzea v Banskej Štiavnici z obdobia rokov 1900-1953. Čiastočne zachytáva život v Banskej Štiavnici v tomto období.

*Vlastivedné múzeum* (VM)

Predchodcom Vlastivedného múzea bolo Mestské múzeum v Banskej Štiavnici, na ktorého

činnosť nadviazalo a ďalej v nej pokračovalo. V roku 1964 sa zlúčilo s Banským múzeom

Dionýza Štúra, čím vzniklo Slovenské banské múzeum.

Fond obsahuje registratúrne pomôcky a spisový materiál z činnosti Vlastivedného múzea v Banskej Štiavnici z obdobia rokov 1954-1964 a čiastočne aj života v Banskej Štiavnici.

*Štátne banské múzeum Dionýza Štúra* (ŠBMDŠ)

Štátne banské múzeum Dionýza Štúra so sídlom v budove Berggerichtu vzniklo v roku 1927. Bolo to prvé múzeum svojho druhu v Československu a až do vzniku Vysokej školy technickej v Bratislave aj jediná geologická inštitúcia na Slovensku.

Fond obsahuje úradné knihy, registratúrne pomôcky, účtovné doklady a spisový materiál dokumentujúci činnosť múzea od jeho vzniku v roku 1927 až po rok 1964, kedy bolo zlúčené s Vlastivedným múzeom. Vo fonde sa nachádzajú aj spisy z obdobia pred vznikom

múzea a po jeho zlúčení s VM, týkajúce sa múzea.

*Jozef Vašáry* (JV)

Jozef Vašáry bol regionálnym zberateľom a  ľudovým rozprávačom banskoštiavnických

vtipov a humorných príbehov z prostredia baníkov. Propagoval banícku kultúru a banskoštiavnické nárečie.

Fond obsahuje súbor zozbieraných vtipov o štiavnickom Náckovi, plány a grafy vlastnej rozprávačskej činnosti, prácu „Banskoštiavnické nárečie“.

*Milan Hock* (MH)

Ing. Milan Hock, CSc. bol múzejníkom, vedeckým pracovníkom, vysokoškolským pedagógom, riaditeľom Slovenského banského múzea v Banskej Štiavnici. Významne sa podieľal na zostavovaní Zborníka SBM, organizácii odborných vedeckých seminárov a expozície Baníctva a baníckeho školstva na Slovensku v Kammerhofe.

Fond obsahuje rôzne štúdie, odborné a popularizačné články, týkajúce sa baníctva, úpravníctva a činnosti SBM.

*Eugen Kladivík* (KLAD)

Ing. Eugen Kladivík, CSc., je múzejník, vedecký pracovník. Pracoval na viacerých oddeleniach SBM. S jeho menom je spojená výstavba Banského múzea v prírode v Banskej Štiavnici.

Fond obsahuje rôzne štúdie, odborné a popularizačné články týkajúce sa baníctva, úpravníctva a činnosti banského skanzenu v Banskej Štiavnici.

*Eugen Klementis (EK)*

Eugen Klementis bol historik, múzejník. Bol riaditeľom Okresného vlastivedného múzea v Banskej Štiavnici. Pôsobil ako kultúrny referent Národnej socialistickej strany. V Banskej Štiavnici zorganizoval mestské divadelné združenie. Z jeho podnetu sa začali organizovať Kyrmezerove dni. Viedol okresné divadelné súťaže a režisérske kurzy. Venoval sa dejinám divadla, zbieral texty ľudových piesní so štiavnickými, sitnianskymi a baníckymi motívmi.

Fond obsahuje bohatú korešpondenciu Eugena Klementisa s mnohými slovenskými a zahraničnými vedecko-výskumnými, kultúrnymi osobnosťami,  výtvarnými umelcami, štúdie a odborné články týkajúce kultúrnej a literárnej histórie.

*Ján Jancsy (JAN)*

Dr. Ján Jancsy bol historik baníctva, prekladateľ a rešeršný pracovník. Svoje jazykové znalosti (maďarčina, nemčina, angličtina, francúzština, latinčina) využil ako pracovník banskoštiavnického pracoviska Geofondu v Banskej Štiavnici a neskôr Slovenského banského múzea v Banskej Štiavnici. Venoval sa dejinám baníctva a geológie. Je autorom početných štúdií, referátov, prednášok a rešerší. Vyhotovil množstvo prekladov.

Fond obsahuje korešpondenciu, rôzne preklady, týkajúce sa prevažne baníctva, ale aj iných oblastí, excerptá z historických prameňov a odbornej literatúry, štúdie, referáty a rešerše.

*Jaroslav Augusta* *(JA)*

Jaroslav Augusta bol český maliar pôsobiaci na Slovensku. Študoval na Akadémii výtvarných umení v Prahe a neskôr na akadémii v Mníchove. Maliarske vzdelanie dovŕšil súkromným štúdiom u Jožu Uprku. Podieľal na založení maliarskej kolónie na Detve a patril k zakladateľom Grupy uhorsko-slovenských maliarov, ktorá bola ojedinelým vystúpením pronárodne orientovaných umelcov. Ako stredoškolský profesor kreslenia pôsobil na Evanjelickom učiteľskom ústave a  na Štátnom československom reálnom gymnáziu Andreja Kmeťa v Banskej Štiavnici. Žil a tvoril v Banskej Štiavnici v barokovom dome nad Klopačkou, kde mal zriadený aj svoj ateliér. V súkromí sa venoval aj vyučovaniu kreslenia viacerých amatérskych výtvarníkov.

Fond obsahuje korešpondenciu, pozvánky na výstavy J. Augustu, prednášku z dejín umenia, učebné plány a nariadenia Kráľovskej bavorskej výtvarnej akadémie v Mníchove.

**Nespracované fondy:**

*Arpád Bergfest*

Ing. Arpád Bergfest bol banský odborník, funkcionár v mestskej správe za I. ČSR. Je autorom viacerých odborných prác z problematiky baníctva, geologických a banských pomerov Banskej Štiavnice, ako aj iných banských lokalít Slovenska.

Fond obsahuje korešpondenciu, výskumné správy a štúdie k dejinám baníctva rôznych regiónov Slovenska, excerptá z historických prameňov a odbornej literatúry.

*Ing. Bohuslav Križko*

Ing. Bohuslav Križko bol významný banský a elektrotechnický odborník, priekopník novej techniky v baniach a elektrifikácie Slovenska. Je autorom niekoľkých vynálezov. Študoval na Baníckej a lesníckej akadémii v Banskej Štiavnici. Pôsobil ako vládny komisár pre veci banícke a hutnícke v Bratislave.

Fond obsahuje korešpondenciu a osobné údaje o pôvodcovi.

*Tihamér Vörös*

Tihamér Vörös pôsobil ako mestský úradník, redaktor a novinár viacerých banskoštiavnických novín. V Banskej Štiavnici sa podieľal na organizovaní viacerých kultúrnych podujatí a založení Mestského múzea.

Fond obsahuje korešpondenciu, noviny štiavnickej proveniencie, turistické mapy.

*Mikuláš Vraňák*

Mikuláš Vraňák bol predsedom Okresného súdu v Banskej Štiavnici. Bol funkcionárom a organizátorom telovýchovného a kultúrneho života v Banskej Štiavnici.

Fond obsahuje výpisky o telovýchovnom hnutí, zbierku básní a piesní, poznámky o dialekte a rečových zvyklostiach banskoštiavnickej oblasti.

*Ivan Herčko*

Ing. Ivan Herčko, CSc. bol múzejník, vedecký pracovník a vysokoškolský pedagóg. V Slovenskom banskom múzeu v Banskej Štiavnici pracoval ako odborný pracovník, vedúci oddelenia geológie a riaditeľ múzea. Významne sa podieľal na zostavovaní Zborníka SBM, organizácii odborných vedeckých seminárov a príprave mnohých výstav a expozície Baníctva a baníckeho školstva na Slovensku v Kammerhofe. Na Fakulte prírodných vied Univerzity Mateja Bela v Banskej Bystrici pôsobil ako vysokoškolský pedagóg a v Inštitúte výskumu regiónov a krajiny pri Ústave vedy a výskumu UMB. Bol autorom mnohých odborných vedeckých publikácií a štúdií.

Fond obsahuje korešpondenciu, odborné články a štúdie z  oblasti geológie, činnosti

SBM v Banskej Štiavnici.

*rodina Kubíniová*

Písomná pozostalosť sa týka Jozefa Kubíniho – učiteľa na r. k. chlapčenskej škole v Banskej Štiavnici, jeho syna Jozefa – učiteľa, mestského archivára a knihovníka, Elemíra – profesora na SPŠ chemickej v Banskej Štiavnici, Ladislava – lekára a ďalších členov rodiny.

Fond okrem korešpondencie obsahuje poznámky a štúdie k dejinám mesta Banská Štiavnica, Banská Hodruša a Banská Belá, k baníctvu, baníckym zvykom, geológii, ovocinárstvu, hudobné notové záznamy, kresby členov rodiny a  žiakov, rodinné fotografie a fotografie k histórii mesta, výstrižky z novín, prepisy maďarských národných básní.

*Slovenské banské múzeum*

Slovenské banské múzeum v Banskej Štiavnici vzniklo v roku 1964 zlúčením Mestského múzea a Banského múzea Dionýza Štúra v Banskej Štiavnici. Je jediným múzeom svojho druhu na Slovensku, ktoré podáva komplexný obraz a predstavu o jednom z najvýznamnejších odvetví ľudskej činnosti – baníctve a príbuzných odvetviach.

Fond obsahuje úradné knihy, registratúrne pomôcky a spisový materiál z činnosti SBM.

Kontakt:

Mgr. Adriana Matejková, PhD.

vedúca Dokumentačného centra

Slovenské banské múzeum

Kammerhofská 2, 969 01 Banská Štiavnica,

+421(0)5456949430; archiv@muzeumbs.sk; [matejkova.adriana@muzeumbs.sk](mailto:matejkova.adriana@muzeumbs.sk)

Eva Hrnčiarová

achivárka

Slovenské banské múzeum Dokumentačné centrum

Kammerhofská 2, 969 01 Banská Štiavnica,

+421(0)5456949447; hrnciarova.eva@muzeumbs.s